Републички завод за заштиту споменика културе		
Објекат хидроцентрале, к.п. 7881 КО Нови Пазар
Пројекат санације, конзервације и адаптације


ПРОЈЕКТНИ ЗАДАТАК
За израду Пројекта санације, конзервације и адаптације објекта хидроцентрале на простору Градског парка на катастарској парцели 7881 КО Нови Пазар

ОПШТИ ПОДАЦИ
Објекат хидроцентрале налази се у центру града у оквиру Градског парка под бедемима Новопазарске тврђаве на катастарској парцели 7881 КО Нови Пазар у границама Плана детаљне регулације „Стара чаршија са парком“. Саграђен је 1931. године означавајући почетак новопазарске индустрије. Припада групи значајних објеката овог простора, а просторно је лоциран на јазу уз западни бедем Новопазарске тврђаве код градске библиотеке.
Приступ објекту и катастарској парцели је из Светосавске улице са североисточне стране парцеле, одакле је и улаз у објекат. Величина парцеле 7881, на којој се налази сам објекат хидроцентрале је 496 m2 и неправилног је издуженог облика са димензијама према графичком прилогу. Уз објекат хидроцентрале на парцели 7880 КО Нови Пазар се налази постојећи водоток јаза.
Предметни објекат се налази у оквиру просторно културно - историјске целине „Новопазарска тврђава са старом чаршијом и комплексом око Алтун алем џамије“ проглашене за непокретно културно добро од изузетног значаја за РС „Сл. Гласник СРС“, бр.14/79, а која се као саставни део просторне културно – историјске целине “Стари Рас са Сопоћанима” налази на Унесковој Листи светске културне баштине. Из тог разлога, хидроцентралу је неопходно третирати и презентовати аутентично са свим својим карактеристикама и задатим ограничењима.
ПОСТОЈЕЋЕ СТАЊЕ
Објекат је спратности П+0, укупне бруто изграђене површине око 185 m2 (БРГП надземно 98 m2) и око 123 m2 корисне површине подрума и приземља са додатком 17 m2 простора за смештај турбина. Приземље се састоји од једне првобитне просторије димензија 6,15х9,97 и накнадно дограђених полуукопаних мањих просторија оставе у продужетку источне фасаде ка бедему тврђаве. Подрум, до којег се из приземља стиже степеништем позиционираним у северном углу просторије, се састоји из просторије у коме се налази машинско постројење и простора за смештај самих турбина.
Конструктивни систем је класичан са пуним носећим зидовима са таваницом ослоњеном на бетонске греде које се пружају попречно по краћем распону објекта. Фасада је зидана каменом у правилном слогу са буњасто обрађеним лицем. Отвори су правоугаони  засведени хоризонтално („равним луком“) каменим блоковима. Кров је раван са правилно зиданом оградом у камену са вертикалним прорезима и завршним правоугаоним венцем, док се у нивоу равног крова налази подеони венац.
Уз објекат хидроцентрале се на суседној парцели налази јаз који је обзидан каменим потпорним и оградним зидовима. Јаз је каскадиран у три нивоа, формирајући два водопада. Последњи ниво јаза је простор у нивоу приземља у коме се налазе турбине. Преко самог јаза се налазе два степеништа. Једно степениште повезује стазу уз западни зид тврђаве са унутрашњим простором тврђаве, док је друго степениште некада омогућавало излазак на раван кров објекта.
Услед застарелости опреме машинског постројења турбина, нарушености водотока јаза његовим уцевљењем и изливањем фекалне и кишне канализације у њега основна функција производње електричне енергије је онемогућена (хидроцентрала није у функцији од 1975. године). Услед вишегодишњег неодржавања, неадекватног коришћења и дотрајалости кровног покривача објекат пропада, а уколико се не приступи адекватној заштити постоји опасност од урушавања и његовог уништења.
Планом детаљне регулације Стара чаршија са парком у Новом Пазару („Службени лист града Новог Пазара“, бр. 6/2017) хидроцентрала је предвиђена за санацију и конзервацију, као и адаптацију за потребе адекватне (туристичко-усгоститељске) намене.
У складу са наведеним дефинисани су неопходни радови како би се објекту обезбедило адекватно коришћење и одржавање, као и примерена презентација у складу са значајем самог објекта и његовог окружења. Предвиђене интервенције радовима на санацији, конзервацији и адаптацији објекта хидроцентрале, као и мере заштите имају за циљ не само очување затечених вредности, већ и рехабилитацију карактера историјског урбаног ткива у циљу афирмације објеката са историјским и споменичким вредностима.
НАПОМЕНА: Реконструкција, конзервација и санација корита водотока јаза које припада парцели 7880 КО Нови Пазар и његово стављање у функцију водопада са кружном циркулацијом воде није предмет ове пројектно-техничке документације.

ПРЕДВИЂЕНИ РАДОВИ НА ОБЈЕКТУ
Предвиђеним радовима извршиће се адаптација, односно пренамена објекта хидроцентрале у  Туристички инфо центар са сувенирницом.
Потребно је предвидети радове на објекту у складу са савременим потребама планиране намене, уз обезбеђивање адекватних услова за коришћење објекта у сврху пружања туристичких услуга, као и презентације првобитне функције објекта, а у границама могућности објекта који је саставни део просторно културно-историјске целине. Пројектанти свих фаза пројектне докуменације су у обавези да изврше увид у стање објекта ради сагледавања постојећег стања, обима захвата интервенција и израде адекватних техничких решења.
Функционална организација простора
Постојећи објекат се задржава у постојећем волумену и габариту. Простор ће пројектом архитектуре бити функционално дефинисан у смислу организације туристичког центра и чувања и презентације историјске намене објекта и третиран целовито као изложбени простор. Првобитна просторија приземља се предвиђа за организацију инфо-центра са сувенирницом и пратећим садржајима. У оквиру дограђеног дела објекта предвиђа се реконструкција и осавремењивање свих пратећих просторија – чајне кухиње, оставе и санитарног чвора. У оквиру подрума предвиђа се адекватна презентација опреме машинског постројења где ће се посетиоцима предочити историјске вредности овог значајног објекта индустријског наслеђа.
Материјализација и обрада
Пројектом се предвиђају конзерваторско-рестаураторски радови на фасади, замена слојева равног крова и замена столарије, као и санација и замена унутрашњих површина просторија. Столарија и браварија је предвиђена за рестаурацију и  замену новом са одговарајућим термоизолационим стаклима, а у циљу побољшања енергетске ефикасности. Подрум и санитарне просторије се хидроизолују. 
Конструкција објекта
Извршити процену стања свих конструктивних елемената (темељи, зидови, греде и таванице) и предвидети све неопходне радове на санацији конструкције, у свему према аутентичним решењима и материјалима. Уколико постоји потреба за већим интервенцијама, попут ојачавања таваница, утезањем зидова, ојачавање зидова и и сл. дозвољава се употреба савремених решења, а уз услове надлежне установе заштите. 
Хидротехничке инсталације
Потребно је проверити начин снабдевања водом и одвод унутрашње канализационе мреже, као и капацитет постојећег прикључка и евентуално их повећати због повећане потрошње. Према планираним потребама и намени просторија објекат опремити унутрашњим водоводним и канализационим инсталацијама, са прикључком на постојећу водоводну и канализациону мрежу, односно у свему према Условима за пројектовање и прикључење које издаје ЈКП „ВОДОВОД И КАНАЛИЗАЦИЈА“ – Нови Пазар. Спољни прикључак на водоводну и канализациону инфраструктуру није предмет овог пројекта, радови се изводе по посебном уговору између инвеститора и надлежног комуналног предузећа. Граница овог пројекта је 2,0 m од објекта.
Сви уграђени санитарни уређаји у објекту морају да одговарају стандардима и поседују припадајућу арматуру и прибор. Диспозицију елемената ускладити са пројектом архитектуре.
Водоводну мрежу предвидети од хоризонталних и вертикалних деоница одговарајућих пречника. Припреме топле потрошне воде у чајној кухињи предвидети преко електричног бојлера на технички најповољнијем месту. Позицију одабрати тако да својом уградњом не ремети функционалност санитарних чворова, а да притом опслужују све санитарије са минималним губицима топлоте воде.
Хидрантску мрежу предвидети од цеви одговарајућих карактеристика према прописима за ову врсту радова и одговарајућих пречника који задовољавају законске прописе за унутрашњу и спољну хидрантску мрежу. Монтирати одговарајући број противпожарних хидраната према прорачунима у складу са законском обавезом и правилником о техничким нормативима за хидрантску мрежу за гашење пожара. Хидранти морају бити смештени тако да не ометају комуникацију а својим положајем могу да покривају целокупан простор који штите. Уколико је потребно, ради обезбеђења довољног притиска, на свим точећим и изливним местима и сигурног гашења пожара предвидети уградњу постројења за повишење неопходног притиска воде у хидрантској мрежи. Целокупну хидрантску мрежу предвидети под сталним прописаним притиском.
Канализациону мрежу треба израдити од цеви одговарајућих пречника и карактеристика према прописима за ову врсту радова, према дозвољеним падовима. Обезбедити добро вентилисање канализационе мреже.
НАПОМЕНА: Приликом пројектовања имати у виду да је обавезно преусмерити постојеће цеви фекалне и кишне канализације са „главе“ хидрцентрале у Светосавску улицу и прикључити на фекални колектор.

Електроенергетске инсталације
Спољни прикључак, односно прикључак ормана мерног места на нисконапонску електродистрибутивну мрежу и мерење потрошње електричне енергије, биће реализован у свему према техничким условима издатим од стране надлежне електродистрибуције, а у складу са потребним капацитетима. Радови на спољном прикључку врше се по посебном уговору између инвеститора и електродистрибутивног предузећа.

Прикључак објекта, тј. напајање електричном енергијом, предвиђен је у орману мерног места ОММ  који се поставља на одговарајућем месту, према техничким условима, и у коме се врши мерење потрошње електричне енергије. Граница овог пројекта је орман мерног места, који је у належности електродистрибуције, и из кога корисник преузима мерену електричну енергију.
 
У објекту предвидети опште и противпанично осветљење, као и декоративно осветљење у складу са решењем добијеним од одговорног пројектанта пројекта архитектуре. Опште осветљење предвидети савременим светиљкама са економичним ЛЕД светлосним изворима. Противпанично осветљење предвидети савременим светиљкама са ЛЕД изворима светлости, уграђеним никлкадмијумским акумулаторима капацитета довољног за три сата аутономног рада и одговарајућом електроником у приправном споју која одмах укључује светиљку у случају нестанка мрежног напајања. Декоративно осветљење фасада објекта хидроцентале предвидети у складу са решењем добијеним од одговорног пројектанта пројекта архитектуре. 

Предвидети прикључнице и прикључке (изводе) за напајање електропотрошача, и то:

· прикључнице опште намене тако да је омогућено прикључење било ког потрошача (нпр. уређаја за чишћење) на најближем месту
· за потребе радних места предвидети одговарајући број монофазних шуко прикључница смештених у непосредној близини радних места (ове прикључнице прате инсталацију рачунарско- телефонских прикључница, за прикључење рачунара, штампача и остале потребне рачунарске или телефонске опреме)
· за потрошаче електричне енергије који су предвиђени пројектима осталих фаза пројектовања, као и за све елементе телекомуникационих и сигналних инсталација који траже напајање мрежним напоном.

Као систем заштите од струјног удара предвидети систем који је захтеван техничким условима надлежне електродистрибуције, уз коришћење заштитног уређаја диференцијалне струје ЗУДС.

Предвидети уземљивач објекта, као и инсталацију уземљења и изједначења потенцијала на свим металним масама које не припадају електричној инсталацији али у случају квара могу доћи под напон. Предвидети заштиту од атмосферског пражњења, громобранску инсталацију, а ниво заштите одредити прорачуном.

Телекомуникационе и сигналне инсталације
За потребе објекта предвидети следеће телекомуникационе и сигналне инсталације:

· довољан број прикључака за интерну рачунарску мрежу у целом објекту;
· прикључке за пројекторе и рачунаре;
· телефонску инсталацију;
· предвидети савремени систем видео надзора ИП камерама, за потребе регистровања и надзора кретања особа како у објекту тако и у непосредној околини објекта;
· предвидети систем за мултимедијалну презентацију у просторији подрума, а усврху презентације објекта хидроцентрале.

[bookmark: _Hlk199429697]Прикључак на спољну телекомуникациону мрежу биће дефинисан Техничким условима надлежног телекомуникационог дистрибутера на том подручју. Радови на спољном прикључку нису предмет овог пројекта, изводе се по посебном уговору између инвеститора и дистрибутера.
 Пројекат телекомуникационих и сигналних инсталација у свему усагласити са осталим деловима пројектно-техничке документације.
Предвидети аутоматски стабилни систем за дојаву пожара који обезбеђује надзор и контролу свих просторија (осим мокрих чворова) аутоматским јављачима, благовремену детекцију појаве и места настанка пожара, као и упозорење присутних да је до његове појаве дошло.  Ручне јављаче пожара предвидети на комуникацијама и код излазних врата из објекта. Предвидети могућност даљинског слања сигнала о дојави пожара на одређене телефонске бројеве (ватрогасна бригада, дежурно лице задужена за противпожарну заштиту, итд.).

Машинске инсталације
У склопу пројекта машинских инсталација предвидети систем за грејање, вентилацију и климатизацију (хлађење) објекта. Инсталацију радијаторског грејања са прикључком на централно грејање градске топлане. Спољни прикључак на даљински систем грејања није предмет овог пројекта, радови се изводе по посебном уговору са дистрибутером топлотне енергије. 
Вентилацију у објекту предвидети да буде природна тамо где постоје спољни отвори. За санитарне просторије и блокиране просторије предвидети принудну вентилацију одсисавањем. Пројектовати инсталацију принудне вентилације тако да се осигура потребан број измена ваздуха у вентилисаним просторијама. Пројекат машинских инсталација у свему усагласити са осталим деловима пројектно-техничке документације. За хлађање предвидети систем централне климатизације за хлађење који се састоји од једне спољне јединице која је повезана са више унутрашњих јединица које се налазе у различитим просторијама. Централну јединицу поставити на скривеном месту или је маскирати у складу са условима надлежне установе заштите.
Диспозицију свих елемената машинских инсталација ускладити са пројектом архитектуре.

Приликом израде пројектне документације, потребно је извршити прорачун потребне енергије за грејање и хлађење објекта и дефинисати све режиме рада (лето, зима, прелазни период) као и начин контроле и управљање режимима грејање и хлађење. Пројектовати машинске инсталације у свему према прописима и стандардима за ову врсту објеката.

Заштита од пожара

Дефинисати основне евакуационе путеве и зоне. Све елементе заштите од пожара прилагодити дефинисаним захтевима архитектонско функционалног решења. Сагледати техничке и организационе мере, које је потребно извести ради имплементације неопходно потребних мера заштите од пожара и предвидети обезбеђење максимално могуће заштите од пожара у датим условима, у свему у складу са важећим техничким и технолошким захтевима, стандардима и прописима за ову врсту објекта. Радове на заштити од пожара објекта планирати тако да не мењају спољни изглед објекта и не утичу на заштиту објекта који је саставни део непокретног културног добра:  просторно културно-историјске целине.

Пројекат заштите од пожара треба да садржи интегрални приказ свих мера заштите од пожара адекватних простору који је обухваћен овим пројектним задатком, а према важећој законској регулативи о заштити од пожара.

Енергетска ефикасност објекта
У складу са чл.7 тачка 7) Правилника о условима, садржини и начину издавања сертификата о енергетским својствима, предметни објекат је изузет од обавеза испуњења захтева у погледу енергетске ефикасности.
Услед дотрајалости фасадне столарије и конструкције равног крова пројектом енергетске санације објекта предвидети уподобљавање истих актуелним техничко-технолошким стандардима, у циљу осавремењивања зграде и довођења исте у естетски и функционално адекватно стање.
Како би реконструисани објекат у целини, као и свака зона засебно, испунили основне захтеве економичног коришћења енергије и очувања топлоте, изабрати адекватну инсталацију грејања, вентилације, осветљења и припреме топле воде, и пројектовати у складу са захтевима тако да се смањи потрошња енергије током извођења, употребе и одржавања објекта.
Радове на побољшању енергетске ефикасности објекта планирати тако да не мењају спољни изглед објекта и не утичу на заштиту непокретног културног добра.
ИЗРАДА ПРОЈЕКТНО – ТЕХНИЧКЕ ДОКУМЕНТАЦИЈЕ
Израду документације је потребно спровести у складу са важећим Законом о планирању и изградњи (Сл.гласник РС бр. 72/09, 81/09 - испр., 64/10 - одлука УС, 24/11, 121/12, 42/13 - одлука УС, 50/13 - одлука УС, 98/13 -одлука УС, 132/14, 145/14, 83/18, 31/19, 37/19 - др. закон, 9/20, 52/21 и 62/23) и Правилником о садржини, начину и поступку израде и начину вршења контроле техничке документације према класи и намени објеката као и другим релевантним прописима. Током израде документације обавезна је сарадња са Републичким заводом за заштиту споменика културе.
За потребе реализације Пројекта санације, конзервације и адаптације објекта хидроцентрале, пројектно- техничка документација је потребно да се састоји из три фазе:
1. Идејно решење (ИДР) за прибављање локацијских услова који ће бити основ за разраду пројектне документације наредних фаза:
· 0   Главна свеска (израђује РЗЗСК)
· 1   Пројекат архитектуре (израђује РЗЗСК)
Идејно решење је приказ планиране концепције објекта са навођењем свих релевантних података за утврђивање Локацијских услова. ИДР садржи технички опис са подацима о врсти и намени објекта и планираним грађевинским интервенцијама са техничким карактеристикама, као и графичке прилоге и ситуациони план катастарско – топографској подлози, са навођењем потребних комуналних капацитета; основе, карактеристичне пресеке и изгледе објекта. Катастарско – топографски план (КТП) мора да садржи све неопходне топографске и нивелационе податке терена, односно предметне парцеле. 
Потрбене комуналне капацитете је потребно предвидети у складу са задатим пројектом архитектуре израђеним од стране Републичког завода за заштиту споменика култутре, а који ће у себи садржати сву законом предвиђену документацију. 
У складу са захтевима које се односе на мере заштите од пожара предвидети радове који се односе на формирање противпожарних сектора у објекту и радове којима ће се постићи потребна отпорност и безбедност објекта у погледу заштите од пожара. 
У оквиру ИДР-а потребно је навести и оквирну инвестициону вредност планираних радова. 
2. Идејни пројекат (ИДП)
· 0    Главна свеска (израђује РЗЗСК)
· 1    Пројекат архитектуре (израђује РЗЗСК)
· 2    Пројекат конструкције
· 3    Пројекат хидротехничких инсталација
· 4    Пројекат електроенергетских инсталација
· 5/1 Пројекат телекомуникационих и сигналних инсталација
· 5/2 Пројекат телекомуникационих и сигналних инсталација – Аутоматска детекција и сигнализација пожара
· 6 Пројекат машинских инсталација – термотехника
· Елаборат енергетске ефикасности (Елб.1) 
· Елаборат заштите од пожара (Елб.2)
Идејни пројекат треба да садржи међусобно усаглашене пројекте којима се одређују: намена, положај, облик, капацитет, техничко-технолошке и функционалне карактеристике и изглед објекта. Након издавања локацијских услова, идејним пројектом врши се даља разрада планиране концепције објекта, у складу са локацијским условима, односно условима за пројектовање и прикључење. Општу, текстуалну, нумеричку и графичку документацију Идејног пројекта чини обавезан садржај утврђен Правилником о садржини, начину и поступку израде и начину вршења контроле техничке документације према класи и намени објеката као и другим релевантним прописима. Текстуална документација Идејног пројекта садржи технички опис са општим подацима о објекту, односно врсти радова, захтеване перформансе у вези са битним карактеристикама грађевинских производа, избор и опис предвиђених инсталација и опреме, попис предвиђених радова и др. Технички опис између осталог треба да садржи и процену носивости и стабилности конструкције постојећег објекта, којим се утврђује могућност извођења пројектованих радова. Нумеричка документација идејног пројекта треба да садржи: табеларне приказе површина објекта по просторима и етажама, прорачуне главних елемената конструкције у циљу испуњења основних захтева за објекат, опште прорачуне инсталација и опреме, процену потрошњe и др. Графичка документација садржи цртеже и графичке прилоге у одговарајућој размери. 
Пројектима у оквиру ИДП-а потребно је разрадити концепт из идејног решења са свим прописаним прилозима. Потребно је израдити детаљан предмер и предрачун радова у оквиру нумеричке документације. 
Пројектом конструкције на основу детаљног сагледавања стања и изведених прорачуна предвидети радове који ће унапредити постојећи конструктивно-статички склоп. 
Пројектом хидротехничких инсталација сагледати постојеће (изведено) стање водоводне и канализационе мреже у објекту увидом на лицу места, и описати га у техничком опису пројекта. Новопројектованим решењем предвидети постављање нове водоводне и канализационе мреже у складу са новом организацијом простора. Пројектом предвидети постављање инсталација за потребе противпожарне заштите. Пројекат постављања противпожарне хидрантске мреже израдити у складу са Правилником о техничким нормативима за инсталације хидрантске мреже за гашење од пожара. 
Пројекат хидротехничких инсталација у свему усагласити са осталим деловима пројектно-техничке документације.
[bookmark: _Hlk199430289]Пројектом електроенергетских инсталација сагледати постојеће (изведено) стање, увидом на лицу места, и описати га у техничком опису пројекта. За потребе напајања објекта и нове инсталације предвидети прикључак са повећаним капацитетима на технички најповољнији начин. 
[bookmark: _GoBack]Напојни вод од електроенергетског система до мерно разводног ормара мора бити изведен у складу са техничким условима надлежне електродистрибуције. Електрична инсталација мора бити предвиђена са заштитним проводником, а пројектом предвидети и уградњу уземљивача. Заштиту од преоптерећења и кратких спојева спровести аутоматским осигурачима дефинисаним у складу са пресеком, врстом и начином полагања кабла. 
Предвидети КПК орамаре за потрошњу објекта и хидрант пумпу. Врсту каблова који повезују ормаре, мерна места, бројила, хидроцел и др. и начин полагања и монтаже предвидети у складу са прописима и правилима струке.
Громобранску инсталацију предвидети од уземљивача, спусних водова и прихватног система. Инсталацију предвидети у скласу са Правилником о техничким нормативима за заштиту објеката од атмосферског пражњења.
Пројекат телекомуникационих и сигналних инсталација – Према савременим решењима и стандардима који дефинишу предметну област, рачунарско – телефонску мрежу у објекту предвидети у форми структурног кабловског система (СКС). Омогућити ефикасно администрирање мрежом и лако проширивање инсталација. Предвидети опрему: ормар концентрације, телекомуникационе утичнице и кабловску инсталацију. Пројектом предвидети реализацију стандардног типа мреже.
Аутоматска детекција и сигнализација пожара – Пројектом предвидети уградњу уређаја који омогућавају благовремено откривање, јављање и гашење пожара. Системом који се састоји од аутоматских и ручних јављача и уређаја за звучну сигнализацију (алармних сирена) покрити цео објекат. Предвидети централу за дојаву пожара и поставити шематски приказ плана узбуњивања. 
Пројекат машинских инсталација – Приликом израде пројектне документације, потребно је извршити прорачун потребне енергије за грејање и хлађење објекта и дефинисати све режиме рада (лето, зима, прелазни период) као и начин контроле и управљање режимима грејање и хлађење. Пројектовати машинске инсталације у свему према прописима и стандардима за ову врсту објеката. Пројекат машинских инсталација израдити на основу архитектонских подлога и важећих техничких прописа за ову врсту инсталација.
Елаборатом енергетске ефикасности на основу свих релевантних података: типа конструкције, температуре, утицаја ветра, оријентације и других карактеристика приказати топлотне, вентилационе, соларне добитке и губитке и енергетски биланс за објекат. Предвидети све прорачуне неопходне за постизање енергетски повољнијих карактеристика.  Ниво документације одредити у складу са чл.7 тачка 7) Правилника о условима, садржини и начину издавања сертификата о енергетским својствима.
Елаборатом заштите од пожара предвидети све превентивно – техничке мере у складу са грађевинским карактеристикама објекта. Кроз анализу приказати пожарну угроженост и ризик објекта. Одредити евакуационе излазе и мере за све типове уграђених инсталација и материјала. Обрадити инсталацију од атмосферског пражњења и уземљење, као и заштиту од електричног удара. Обрадити уређаје и опрему за дојаву и гашење пожара и предвидети све мере заштите од пожара за предметни објекат. Елаборат заштите од пожара у свему усагласити са осталим деловима пројектно-техничке документације.
Идејни пројекат се израђује за потребе прибављања решења о одобрењу за извођење радова из члана 145. Закона о планирању и изградњи.
3. Пројекат за извођење (ПЗИ)
0    Главна свеска (израђује РЗЗСК)
· 1    Пројекат архитектуре (израђује РЗЗСК)
· 2    Пројекат конструкције
· 3    Пројекат хидротехничких инсталација
· 4    Пројекат електроенергетских инсталација
· 5/1 Пројекат телекомуникационих и сигналних инсталација
· 5/2 Пројекат телекомуникационих и сигналних инсталација – Аутоматска детекција и сигнализација пожара
· 6     Пројекат машинских инсталација – термотехника
· Главни пројекат заштите од пожара
Пројекат за извођење се израђује на основу идејног пројекта.
Пројекат за извођење (ПЗИ) је потребно израдити као скуп међусобно усаглашених пројеката неопходних за извођење грађевинских, занатских, инсталатерских радова и других радова, којим се утврђују грађевинско-техничке, технолошке и експлоатационе карактеристике објекта са опремом и инсталацијама, начин контроле и осигурања квалитета грађевинских производа, техничко-технолошка и организациона решења за изградњу објекта, инвестициона вредност објекта, као и услови одржавања објекта. Пројектом за извођење се разрађују детаљи и технолошка решења који су одређени идејним пројектом за реконструкцију, санацију и адаптацију објекта, који се врше на основу решења којим се одобрава извођење ових радова.
Пројекат за извођење садржи детаљна техничка и технолошка решења у којима се разрађује идејни пројекат, садржи делове пројекта који су неопходни за извођење радова.
Општу, текстуалну, нумеричку и графичку документацију Пројекта за извођење чини обавезан садржај утврђен Правилником о садржини, начину и поступку израде и начину вршења контроле техничке документације према класи и намени објеката као и другим релевантним прописима.
Текстуална документација пројекта за извођење садржи технички опис са додатним подацима у односу на оне који су већ дефинисани идејним пројектом а који се односе на: перформансе грађевинских производа у вези са њих овим битним карактеристикама, инсталације и опрему предвиђене за уградњу и захтеве за уградњу тих производа, инсталација и опреме, опис места и начина њихове уградње, опис неопходних испитивања, мерења и осматрања, као и други неопходни подаци везани за извођење радова и одржавање, програм контроле и осигурања квалитета.
Нумеричка документација пројекта за извођење садржи: допунске прорачуне конструкције и конструкцијских детаља који нису садржани у идејном пројекту, димензионисање и избор инсталација и опреме са дефинисаним неопходним карактеристикама и потрошњом енергије и др.
У случају да пројекат за извођење садржи и спецификације грађевинских производа, инсталација и опреме, предмере и предрачунске вредности радова са описима позиција и друге сличне прилоге, они се прилажу нумеричкој документацији.
Графичка документација пројекта за извођење садржи цртеже и детаље неопходне за извођење радова.
НАПОМЕНА
Описани радови у овом пројектном задатку не треба да представљају ограничења за пројектанта. Пројектант треба да на основу обиласка објекта и у складу са добром инжењерском праксом кроз пројектну документацију разради техничко решење које ће у свему обезбедити да постојећи објекат одговори захтеваним потребама.  
ИСПОРУКА ПРОЈЕКТНЕ ДОКУМЕНТАЦИЈЕ
Пројектно техничка документација се испоручује у папирном облику 2 примерака и 1 примерак у електронском облику на USB-u (цртежи DWG формат, текстуални део – PDF I DOC формат, предмер радова са ценама и без у XLS формату).

